CELEX: 52021PC0211
Language: ro
Date: 2021-04-29
Title: Propunere de DECIZIE DE PUNERE ÎN APLICARE A CONSILIULUI de autorizare a Danemarcei să aplice o rată redusă a taxei pentru energia electrică furnizată în mod direct navelor aflate la dană într-un port, în conformitate cu articolul 19 din Directiva 2003/96/CE

COMISIA EUROPEANĂ
            Bruxelles, 29.4.2021
            COM(2021) 211 final
            2021/0110(NLE)
            Propunere de
            DECIZIE DE PUNERE ÎN APLICARE A CONSILIULUI 
            de autorizare a Danemarcei să aplice o rată redusă a taxei pentru energia electrică furnizată în mod direct navelor aflate la dană într-un port, în conformitate cu articolul 19 din Directiva 2003/96/CE
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Impozitarea produselor energetice și a energiei electrice în Uniune este reglementată de Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității
                     1
                   („Directiva privind impozitarea energiei” sau „directiva”).
               
               
                  În conformitate cu articolul 19 alineatul (1) din directivă, pe lângă dispozițiile prevăzute în special la articolele 5, 15 și 17, Consiliul, hotărând în unanimitate la propunerea Comisiei, poate autoriza orice stat membru să introducă alte scutiri sau reduceri ale nivelului de impozitare din motive de politică specifice.
               
               
                  În temeiul Deciziei de punere în aplicare 2015/993/UE a Consiliului din 19 iunie 2015
                     2
                  , Danemarca a fost autorizată să aplice o rată redusă a taxei la energia electrică furnizată în mod direct navelor, altele decât ambarcațiunile private de agrement
                     3
                  , aflate la dană în porturi („energie electrică furnizată din rețeaua terestră”).
               
               
                  Obiectivul prezentei propuneri este de a prelungi această autorizație, conform solicitării Danemarcei, având în vedere că derogarea actuală expiră la 18 iunie 2021. 
               
               
                  Prin scrisoarea din 5 mai 2020, autoritățile daneze au informat Comisia cu privire la intenția lor de a prelungi măsura actuală până la 17 iunie 2027. Printr-o scrisoare din 16 februarie 2021 au fost furnizate informații suplimentare.
               
               
                  Autoritățile daneze intenționează să continue să aplice, pentru energia electrică furnizată din rețeaua terestră, o rată redusă a accizei, în valoare de 0,4 øre pe KWh (aprox. 0,535 EUR pe MWh
                     4
                  ). La momentul depunerii cererii, nivelul propus al taxei era în concordanță cu rata minimă de impozitare a energiei electrice pentru utilizare profesională prevăzută în Directiva 2003/96/CE. Articolul 13 din directivă prevede o toleranță de 5 % pentru statele membre care nu au adoptat moneda euro.
               
               
                  Se reamintește faptul că articolul 13 din Directiva privind impozitarea energiei obligă statele membre să verifice o dată pe an dacă ratele de impozitare exprimate în monedele naționale sunt conforme cu ratele minime prevăzute în directivă. Acest exercițiu se realizează prin utilizarea cursurilor de schimb publicate în Jurnalul Oficial al Uniunii Europene în prima zi lucrătoare din luna octombrie. Statele membre pot menține cuantumurile taxelor aflate în vigoare în momentul adaptării anuale numai în cazul în care conversia acestor cuantumuri exprimate în euro ar conduce la o creștere a nivelului de impozitare exprimat în monedă națională mai mică de 5 % sau de 5 EUR, reținându-se valoarea cea mai mică.
               
               
                  Perioada de valabilitate solicitată a derogării este cuprinsă între 18 iunie 2021 și 17 iunie 2027, venind în continuarea derogării actuale și în limitele perioadei maxime permise de articolul 19 din Directiva privind impozitarea energiei.
               
               
                  Scopul reducerii taxei este de a promova utilizarea energiei electrice furnizate din rețeaua terestră. Utilizarea acestui tip de energie electrică este considerată a fi o modalitate mai puțin dăunătoare pentru mediu de a satisface necesitățile de energie electrică ale navelor aflate la dană în porturi, în comparație cu arderea păcurii grele de către navele respective. Măsura va reduce emisiile de poluanți atmosferici produse de navele aflate la dană. 
               
               
                  Reducerea implică micșorarea taxei pe energie aplicabile energiei electrice furnizate din rețeaua terestră de la nivelul aplicabil de 89,2 øre pe KWh (taxa din 2020) la 0,4 øre pe KWh.
               
               
                  Pe de altă parte, în conformitate cu articolul 14 alineatul (1) litera (c) din Directiva privind impozitarea energiei, statele membre trebuie să excepteze produsele energetice utilizate pentru producția de energie electrică și de energie electrică produsă la bordul navelor aflate la dană în porturi. De asemenea, ele pot aplica această scutire și în cazul energiei electrice produse la bordul navelor pentru navigația pe căile navigabile interioare, în conformitate cu articolul 15 alineatul (1) litera (f) din directivă. Danemarca a confirmat transpunerea acestei din urmă scutiri opționale.
               
            
            
               Danemarca intenționează să aplice rata redusă a taxei tuturor cantităților de energie electrică furnizate din rețeaua terestră la cel puțin 380 V navelor utilizate pentru navigație comercială. Autoritățile daneze consideră că limita este potrivită pentru a garanta faptul că reducerea propusă se va aplica majorității absolute a navelor utilizate în traficul internațional și navelor mai mari utilizate în traficul național. Acestea sunt navele considerate a fi responsabile de cea mai mare parte a emisiilor cauzate de utilizarea motoarelor auxiliare de la bord pe durata cât se află la dană. Reducerea nu se aplică în cazul în care nava este utilizată în scopuri private sau în momentul în care este dezarmată sau a fost scoasă din serviciu pe termen lung.
            
            
               
                  Cu toate acestea, nu există nicio obligație ca navele să utilizeze energia electrică furnizată din rețeaua terestră.
               
            
            
               Autoritățile daneze consideră că măsura este neutră în ceea ce privește concurența, deoarece este disponibilă pentru toate navele (cu excepția navelor pentru uz privat) aflate la dană în porturile daneze. 
            
            
               Autoritățile daneze consideră că reducerea taxei aplicată energiei electrice furnizate din rețeaua terestră nu creează un avantaj concurențial semnificativ pentru operatorii de nave care utilizează energia electrică furnizată din rețeaua terestră în raport cu cei care recurg la generarea energiei electrice la bord. Chiar și o scutire totală nu ar reduce, în majoritatea cazurilor, costurile operaționale ale energiei electrice furnizate din rețeaua terestră sub nivelul costurilor operaționale ale producerii la bord. 
            
            
               Autoritățile daneze au informat Comisia că se așteaptă ca reducerea taxei să genereze cheltuieli fiscale anuale de aproximativ 15 milioane DKK (2 milioane EUR). Ipoteza se bazează pe consumul estimat de energie electrică al navelor de croazieră în porturile daneze în 2008 de aproximativ 16,9 milioane kWh, ceea ce corespunde unei cheltuieli bugetare anuale de 15 milioane DKK. Autoritățile daneze informează că declarațiile privind utilizarea energiei electrice furnizate din rețeaua terestră sunt caracterizate de un grad ridicat de incertitudine.
            
         
         
            
               Măsura este acordată sub forma unei scutiri de taxe care reduce sarcina fiscală asupra energiei electrice în cauză.
            
            
               •Coerența cu dispozițiile existente în domeniul de politică vizat
            
            
               
                  Impozitarea energiei electrice este reglementată prin Directiva 2003/96/CE, în special articolul 10. Articolul 14 alineatul (1) litera (c) prevede o scutire fiscală obligatorie pentru produsele energetice utilizate pentru navigație și pentru energia electrică produsă la bordul unei ambarcațiuni. Articolele 5, 15 și 17 prevăd posibilitatea statelor membre de a aplica diferențieri fiscale, inclusiv scutiri și reduceri, pentru anumite utilizări ale energiei electrice. Aceste dispoziții nu prevăd însă, ca atare, reducerea impozitării energiei electrice furnizate din rețeaua terestră.
               
               
                  Măsura constituie ajutor de stat și intră în domeniul de aplicare al legislației UE privind acest aspect, în special al Regulamentului (UE) nr. 651/2014 al Comisiei
                     5
                  .
               
            
            
               Dispoziții ale Directivei privind impozitarea energiei
            
            
               
                  Evaluarea măsurii în temeiul articolului 19 din Directiva 2003/96/CE
               
               
                  Articolul 19 alineatul (1) primul paragraf din directivă are următorul conținut: 
               
               
                  Pe lângă dispozițiile prevăzute în articolele anterioare, în special articolele 5, 15 și 17, Consiliul, hotărând în unanimitate la propunerea Comisiei, poate autoriza orice stat membru să introducă alte scutiri sau reduceri din motive de politică specifice.
               
               
                  Prin intermediul acestei reduceri fiscale, autoritățile daneze urmăresc obiectivul promovării unei modalități mai puțin dăunătoare pentru mediu de satisfacere a necesităților de energie electrică a navelor pe durata în care se află la dană în port și, prin urmare, al îmbunătățirii la nivel local a calității aerului. Comisia a recomandat deja utilizarea energiei electrice furnizate din rețeaua terestră ca alternativă la producerea de energie electrică la bordul navelor aflate la dană, recunoscând astfel avantajele pentru mediu ale măsurii
                     6
                  .
               
               
                  Posibilitatea de a introduce un tratament fiscal favorabil pentru energia electrică furnizată din rețeaua terestră poate fi avută în vedere conform articolului 19 din directivă, deoarece scopul său este acela de a permite statelor membre să introducă noi scutiri sau reduceri din motive de politică specifice. 
               
               
                  Danemarca a solicitat ca măsura să se aplice pentru o perioadă corespunzătoare perioadei maxime permise de articolul 19 alineatul (2), și anume șase ani. În principiu, perioada de aplicare a derogării trebuie să fie suficient de lungă astfel încât operatorii portuari și furnizorii de energie electrică să nu fie descurajați să continue sau să înceapă să facă investițiile necesare în instalații de energie electrică furnizată din rețeaua terestră. Această perioadă va oferi securitate juridică și operatorilor navelor, care trebuie să își planifice investițiile în echipamentele de la bord. 
               
            
            
               Totuși, derogarea nu trebuie să submineze evoluțiile viitoare ale cadrului juridic existent și trebuie să ia în considerare revizuirea iminentă a Directivei privind impozitarea energiei și posibila adoptare de către Consiliu a unui act juridic bazat pe o propunere a Comisiei de modificare a Directivei privind impozitarea energiei. Această revizuire urmează evaluării Directivei privind impozitarea energiei
                  7
                și concluziilor Consiliului privind cadrul UE pentru impozitarea energiei din 28 noiembrie 2019
                  8
               . În concluziile sale, Consiliul a invitat Comisia să analizeze și să evalueze opțiunile posibile în vederea publicării în timp util a unei propuneri de revizuire a Directivei privind impozitarea energiei și a cerut Comisiei să acorde o atenție deosebită domeniului de aplicare al directivei, ratelor minime și reducerilor și scutirilor fiscale specifice. 
            
            
            
               În aceste condiții, deși pare oportun să se acorde autorizația pentru perioada solicitată, valabilitatea derogării ar trebui să depindă de începerea eventualei aplicări a unor dispoziții generale în materie înainte de luna iunie 2027.
            
            
            
               
                  Norme privind ajutoarele de stat
               
               
                  La momentul depunerii cererii, rata de impozitare redusă, 0,4 øre pe KWh (aprox. 0,535 EUR pe MWh
                     9
                  ), avută în vedere de autoritățile daneze, era conformă cu rata minimă de impozitare a energiei electrice pentru utilizare profesională prevăzută în Directiva 2003/96/CE.
               
               
                  Astfel, măsura pare să intre sub incidența articolului 44 din Regulamentul (UE) nr. 651/2014 al Comisiei, care prevede condițiile în care ajutoarele sub formă de reduceri ale taxelor de mediu în temeiul Directivei 2003/96/CE pot fi exceptate de la obligațiile de notificare a ajutoarelor de stat. Cu toate acestea, nu se poate stabili în acest stadiu dacă toate condițiile prevăzute în regulamentul respectiv sunt îndeplinite și propunerea de decizie de punere în aplicare a Consiliului nu aduce atingere obligației statului membru de a asigura respectarea normelor privind ajutoarele de stat, în special în cazul ajutoarelor exceptate, care intră sub incidența Regulamentului (UE) nr. 651/2014 al Comisiei.
               
            
            
               •Coerența cu alte politici ale Uniunii
            
            
               
                  Politica privind mediul și schimbările climatice
               
            
         
         
            
               
                  Măsura solicitată vizează în principal politica UE privind mediul și schimbările climatice. În măsura în care va contribui la reducerea arderii de păcură grea la bordul navelor aflate în port, măsura va contribui la atingerea obiectivului de îmbunătățire a calității aerului la nivel local și de reducere a zgomotului. Articolul 13 din Directiva 2008/50/CE privind calitatea aerului înconjurător
                     10
                   impune statelor membre obligația de a se asigura că nivelurile mai multor poluanți atmosferici sunt menținute sub valorile-limită, valorile-țintă și că sunt respectate alte standarde de calitate a aerului stabilite în directivă. În temeiul acestor obligații, statele membre trebuie să găsească soluții la probleme precum emisiile navelor aflate la dană în porturi, în cazul în care acest lucru este relevant, și se preconizează că în porturile care se confruntă cu aceste probleme, utilizarea energiei electrice furnizate din rețeaua terestră este încurajată ca parte a strategiei globale în domeniul calității aerului. Utilizarea energiei electrice furnizate din rețeaua terestră este, de asemenea, încurajată în Directiva (UE) 2016/802
                     11
                  , care reglementează conținutul de sulf din combustibilii marini. Acest lucru ar contribui totodată la respectarea cerințelor privind depunerile de azot în temeiul Directivei 92/43/CEE privind conservarea habitatelor naturale și a speciilor de faună și floră sălbatică. În acest sens, autoritățile daneze se așteaptă ca emisiile locale de poluanți atmosferici (NOx, SOx, PM10, PM2,5) ca urmare a producerii de energie electrică la bordul navelor de croazieră să fie reduse în mod semnificativ, cu până la 90 %, având în vedere că unele sisteme auxiliare de alimentare și sisteme de alimentare de rezervă nu pot fi oprite.
               
               
                  Politica energetică
               
               
                  Măsura este conformă cu Directiva 2014/94/UE privind instalarea infrastructurii pentru combustibili alternativi
                     12
                  , care abordează problema implantării de instalații pentru furnizare de energie electrică din rețeaua terestră în porturi, în cazul în care există cerere pentru astfel de instalații, iar costurile nu sunt disproporționate în raport cu beneficiile, inclusiv cu beneficiile pentru mediu. Acesta a fost, de asemenea, recunoscut ca fiind un obiectiv de interes comun pentru acordarea ajutoarelor de stat în temeiul articolului 107 alineatul (1) din TFUE
                     13
                  .
               
               
                  Trebuie reamintit faptul că un motiv important pentru care energia electrică furnizată din rețeaua terestră se află pe o poziție nefavorabilă din punct de vedere competitiv este acela că soluția alternativă, adică energia electrică produsă la bordul navelor acostate în porturile maritime, se bucură în prezent de o scutire totală netă de taxe: nu doar combustibilul de rezervor ars pentru producerea de energie electrică este scutit de impozitare, ceea ce corespunde situației normale prevăzute la articolul 14 alineatul (1) litera (a) din Directiva 2003/96/CE, ci și energia electrică produsă la bordul navelor [a se vedea articolul 14 alineatul (1) litera (c) din Directiva 2003/96/CE]. Deși această din urmă scutire ar putea fi considerată, în sine, dificil de reconciliat cu obiectivele de mediu ale Uniunii, ea reprezintă rezultatul unor considerații de ordin practic. De fapt, impozitarea energiei electrice produse la bord ar impune declararea de către proprietarul navei – adesea stabilit într-o țară terță – sau de către operator a cantității de energie consumate. Totodată, declarația ar trebui să stabilească proporția de energie electrică consumată în apele teritoriale ale statului membru în care trebuie plătită taxa. Pentru proprietarii de nave, obligația de a face astfel de declarații, pentru fiecare stat membru ale cărui ape teritoriale sunt vizate, ar însemna o sarcină administrativă enormă. În aceste condiții, poate fi justificat să nu se penalizeze alternativa mai puțin poluantă a utilizării energiei electrice furnizate din rețeaua terestră, permițându-se Danemarcei să aplice o rată de impozitare redusă.
               
               
                  Politica în domeniul transporturilor
               
               
                  Măsura este conformă cu Recomandarea 2006/339/CE a Comisiei privind promovarea utilizării energiei electrice furnizate din rețeaua terestră de către nave aflate la dană în porturile Uniunii
                     14
                   și cu Comunicarea Comisiei privind obiectivele strategice și recomandările pentru politica UE în domeniul transportului maritim
                     15
                  .
               
               
                  Piața internă și concurența loială
               
               
                  Din punctul de vedere al pieței interne și al concurenței loiale, măsura nu face decât să reducă distorsiunea fiscală existentă între două surse concurente de energie electrică pentru nave aflate la dană, adică între producerea de energie la bord și utilizarea energiei electrice furnizate din rețeaua terestră, distorsiune determinată de scutirea fiscală pentru păcura grea.
               
               
                  Autoritățile daneze nu au observat modificări importante în ceea ce privește alegerea porturilor de către proprietarii de nave, care să fie legate de disponibilitatea instalațiilor pentru furnizare de energie electrică din rețeaua terestră. În prezent, în principal feriboturile și navele de pescuit recurg la utilizarea energiei electrice furnizate din rețeaua terestră. În plus, autoritățile daneze menționează că navele cargo utilizează într-o anumită măsură energia electrică furnizată din rețeaua terestră, dar în special atunci când se află în port pentru o perioadă mai lungă de timp. Autoritățile daneze menționează că încă nu există instalații în porturile daneze pentru nave de mari dimensiuni, cum ar fi navele de croazieră sau navele-container, care utilizează energia electrică furnizată din rețeaua terestră.
               
               
                  Având în vedere că va reduce costurile navelor, sistemul va afecta comerțul dintre statele membre. Cu toate acestea, impactul este estimat ca fiind minim, deoarece dorințele pasagerilor și destinația mărfurilor vor determina dacă navele fac escală în porturile daneze. 
               
               
                  În plus, autoritățile daneze consideră că sistemul este neutru din punctul de vedere al concurenței, deoarece accesul la energia electrică furnizată din rețeaua terestră va fi deschis tuturor navelor care îndeplinesc condițiile de mai sus și care fac escală în porturile daneze, indiferent de pavilionul lor, fără a determina un tratament fiscal mai avantajos al operatorilor economici naționali față de concurenții lor din alte state membre ale UE.
               
               
                  Restricția de a aplica rata redusă a taxei cantităților de energie electrică furnizate navelor din rețeaua terestră la cel puțin 380 V poate fi considerată ca o denaturare a pieței. Cu toate acestea, în practică, nu se furnizează energie electrică navelor comerciale din rețeaua terestră la mai puțin de 380 V, energia electrică de această tensiune fiind furnizată numai ambarcațiunilor de agrement de mici dimensiuni.
               
               
                  În ceea ce privește concurența dintre porturi, se poate estima că orice potențial impact asupra comerțului dintre statele membre care ar putea rezulta din modificarea rutelor navelor cu scopul de a profita de posibilitatea de a consuma energie electrică furnizată din rețeaua terestră la o rată redusă a taxei va fi neglijabil. În situația în care, așa cum se arată mai sus, este foarte puțin probabil, cel puțin pe termen scurt, ca utilizarea energiei furnizate din rețeaua terestră să devină mai economică decât producerea de energie la bord în pofida reducerii fiscale, este, în același timp, foarte puțin probabil ca reducerea fiscală pentru energia electrică furnizată din rețeaua terestră să denatureze în mod semnificativ concurența dintre porturi prin faptul că determină navele să își schimbe itinerariul în funcție de disponibilitatea acestei opțiuni.
               
               
                  Intervalul de timp pentru care se propune prelungirea autorizației de aplicare a unei rate reduse a taxei, cu excepția cazului în care vor exista modificări semnificative ale cadrului și situației actuale, face improbabilă modificarea analizei de la punctele anterioare înainte de data expirării măsurii.
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temeiul juridic
            
            
               
                  Articolul 19 din Directiva 2003/96/CE a Consiliului.
               
            
            
               •Subsidiaritatea (în cazul competențelor neexclusive) 
            
            
               
                  Domeniul fiscalității indirecte reglementat de articolul 113 din TFUE nu ține, în sine, de competența exclusivă a Uniunii Europene în sensul articolului 3 din TFUE.
               
               
                  Cu toate acestea, în temeiul articolului 19 din Directiva 2003/96/CE, Consiliul a primit competența exclusivă, în virtutea legislației secundare, de a autoriza un stat membru să introducă și alte scutiri sau reduceri în sensul dispoziției respective. Prin urmare, statele membre nu se pot substitui Consiliului. În consecință, principiul subsidiarității nu este aplicabil în cazul prezentei decizii de punere în aplicare. În orice caz, întrucât nu este un proiect de act legislativ, prezentul act nu trebuie transmis parlamentelor naționale în temeiul Protocolului nr. 2 la tratate, pentru verificarea conformității cu principiul subsidiarității.
               
            
         
         
            
               •Proporționalitatea
            
            
               
                  Propunerea respectă principiul proporționalității. Reducerea fiscală nu depășește ceea ce este necesar pentru atingerea obiectivului urmărit.
               
            
            
               •Alegerea instrumentului
            
            
               
                  Instrumentul propus este o decizie de punere în aplicare a Consiliului. Articolul 19 din Directiva 2003/96/CE prevede numai acest tip de măsură.
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Evaluările ex post/verificarea adecvării legislației existente
            
            
               
                  Măsura nu impune o evaluare a legislației existente.
               
            
            
               •Consultările cu părțile interesate
            
            
               
                  Prezenta propunere se bazează pe solicitarea formulată de Danemarca și vizează doar acest stat membru.
               
            
            
               •Obținerea și utilizarea cunoștințelor de specialitate
            
            
               
                  Nu a fost necesar să se recurgă la cunoștințe de specialitate externe.
               
            
            
               •Evaluarea impactului
            
            
               
                  Prezenta propunere se referă la acordarea unei autorizări unui stat membru, la cererea acestuia, și nu necesită efectuarea unei evaluări a impactului.
               
               
                  Informațiile furnizate de Danemarca sugerează că măsura va avea un impact limitat asupra veniturilor fiscale. Mai exact, potrivit autorităților daneze, conform unei estimări a cheltuielilor fiscale determinate de măsură, se preconizează o pierdere de 15 milioane DKK pe an pentru următorii ani.
               
               
                  Din motive istorice, un număr mare de porturi comerciale din Danemarca au furnizat navelor energie electrică din rețeaua terestră. Autoritățile daneze au observat că, în ultimii câțiva ani, mai multe porturi au instalat și intenționează să instaleze infrastructură pentru nave mai mari, cum ar fi feriboturile care navighează pe rute internaționale și naționale regulate. Este, de asemenea, cazul navelor de croazieră în traficul internațional. De asemenea, unele porturi daneze au instalat centrale electrice terestre mobile pentru navele cargo. Feriboturile și navele de croazieră necesită infrastructură nouă care să le furnizeze suficientă energie.
               
               
                  Autoritățile daneze estimează că măsura va avea un impact pozitiv semnificativ asupra realizării obiectivelor sale de mediu și, în special, asupra îmbunătățirii calității aerului în conformitate cu Directiva 2008/50/CE privind calitatea aerului înconjurător și un aer mai curat pentru Europa. Utilizarea energiei electrice furnizate din rețeaua terestră a determinat reduceri ale emisiilor de dioxid de sulf, oxizi de azot, particule în suspensie și oxizi de carbon. Nu a fost atins întregul potențial al măsurii, deoarece este nevoie de echipamente costisitoare atât pentru cheiuri, cât și la bordul navelor.
               
            
            
               •Adecvarea reglementărilor și simplificarea
            
            
               
                  Măsura nu prevede o simplificare. Ea se bazează pe o cerere înaintată de Danemarca și se referă doar la acest stat membru.
               
            
            
               •Drepturile fundamentale
            
            
               
                  Măsura nu privește drepturile fundamentale.
               
            
         
         
            
               4.IMPLICAȚII BUGETARE
            
            
               
                  Această măsură nu impune Uniunii nicio sarcină financiară sau administrativă. Prin urmare, propunerea nu are implicații asupra bugetului Uniunii Europene.
               
            
            
               5.ALTE ELEMENTE
            
            
               •Planuri de punere în aplicare și mecanisme de monitorizare, evaluare și raportare
            
            
               
                  Nu este necesar un plan de punere în aplicare. Prezenta propunere se referă la o autorizație de reducere a unei taxe pentru un singur stat membru, la cererea acestuia. Autorizația este acordată pentru o perioadă limitată, până la data de 17 iunie 2027. Rata de impozitare aplicabilă va trebui să fie conformă cu nivelul minim de impozitare stabilit prin Directiva privind impozitarea energiei. Măsura poate fi evaluată în cazul unei cereri de reînnoire după expirarea perioadei de valabilitate.
               
            
            
               •Documentele explicative (în cazul directivelor)
            
            
               
                  Propunerea nu necesită documente explicative privind transpunerea. 
               
            
            
               •Explicarea detaliată a dispozițiilor specifice ale propunerii
            
            
               
                  Articolul 1 prevede că Danemarca va fi autorizată să aplice o rată redusă a taxei pentru energie electrică în cazul energiei electrice furnizate în mod direct navelor, altele decât ambarcațiunile private de agrement, aflate la dană în porturile daneze („energie electrică furnizată din rețeaua terestră”). Rata de impozitare trebuie să fie conformă cu nivelul minim de impozitare a energiei electrice pentru utilizare profesională prevăzut de directivă. Nu va fi posibil să se furnizeze energie electrică la o rată redusă pentru ambarcațiunile private de agrement, astfel cum sunt definite la articolul 14 alineatul (1) litera (c) al doilea paragraf din Directiva 2003/96/CE.
               
               
                  Articolul 2 prevede că autorizația solicitată se acordă cu efect de la 18 iunie 2021, în continuarea Deciziei de punere în aplicare 2015/993/UE a Consiliului, până la 17 iunie 2027, în limitele perioadei maxime de șase ani permise de directivă, conform solicitării Danemarcei.
               
            
            
               2021/0110 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de autorizare a Danemarcei să aplice o rată redusă a taxei pentru energia electrică furnizată în mod direct navelor aflate la dană într-un port, în conformitate cu articolul 19 din Directiva 2003/96/CE
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității
                  16
               , în special articolul 19,
            
            
               având în vedere propunerea Comisiei Europene,
            
            
               întrucât:
            
            
               (1)Prin Decizia de punere în aplicare 2015/993/UE a Consiliului
                  17
               , Danemarca a fost autorizată să aplice, până la 18 iunie 2021, o rată redusă a taxei pentru energia electrică furnizată în mod direct navelor, altele decât ambarcațiunile private de agrement, aflate la dană într-un port („energie electrică furnizată din rețeaua terestră”), în conformitate cu articolul 19 din Directiva 2003/96/CE.
            
         
         
            
               (2)Prin scrisoarea din 5 mai 2020, Danemarca a solicitat autorizarea de a continua să aplice o rată redusă a taxei pentru energia electrică furnizată din rețeaua terestră, în conformitate cu articolul 19 din Directiva 2003/96/CE. Autoritățile daneze au furnizat informații suplimentare în scrisoarea din 16 februarie 2020.
            
            
               (3)Prin taxa redusă pe care intenționează să o aplice, Danemarca își propune să continue promovarea utilizării energiei electrice furnizate din rețeaua terestră. Utilizarea acestui tip de energie electrică este considerată a fi o modalitate mai puțin dăunătoare pentru mediu de a satisface necesarul de energie electrică al navelor aflate la dană în porturi, în comparație cu arderea păcurii grele pe navele respective.
            
            
               (4)În măsura în care utilizarea energiei electrice furnizate din rețeaua terestră permite evitarea emisiilor de poluanți atmosferici rezultați din arderea păcurii grele, acest lucru contribuie la îmbunătățirea la nivel local a calității aerului în porturi și la reducerea nivelului de zgomot. Prin urmare, potrivit așteptărilor, continuarea aplicării cotei reduse a taxei pentru energia electrică furnizată din rețeaua terestră va contribui la obiectivele politicilor Uniunii în materie de mediu, sănătate și climă.
            
            
               (5)Autorizarea Danemarcei în vederea continuării aplicării unei rate reduse a taxei pentru energia electrică furnizată din rețeaua terestră nu depășește ceea ce este necesar pentru creșterea gradului de utilizare a acestui tip de energie electrică, deoarece producerea de energie electrică la bord va rămâne, în majoritatea cazurilor, soluția alternativă cea mai competitivă. Din același motiv și din cauza gradului relativ redus în prezent de pătrundere pe piață a tehnologiei, este puțin probabil ca rata redusă a taxei să conducă la denaturarea semnificativă a concurenței pe durata sa de aplicare și, așadar, nu va influența în mod negativ buna funcționare a pieței interne.
            
            
               (6)Fiecare autorizație acordată în temeiul articolului 19 alineatul (2) din Directiva 2003/96/CE trebuie să fie strict limitată în timp. Pentru ca perioada de autorizare să fie suficient de lungă pentru a nu-i descuraja pe operatorii economici vizați să facă investițiile necesare, este oportun ca autorizația să fie acordată până la 17 iunie 2027. Cu toate acestea, autorizația trebuie să înceteze să se aplice de la data aplicării oricăror dispoziții generale privind avantajele fiscale pentru energia electrică furnizată din rețeaua terestră adoptate de Consiliu în temeiul articolului 113 sau al oricărei alte dispoziții relevante din Tratatul privind funcționarea Uniunii Europene, în cazul în care aceste dispoziții devin aplicabile înainte de 17 iunie 2027. 
            
            
               (7)Pentru a oferi securitate juridică operatorilor portuari și operatorilor de nave și pentru a evita o potențială creștere a sarcinii administrative pentru distribuitorii și redistribuitorii de energie electrică, este necesar ca autorizația solicitată să asigure continuitatea cu dispozițiile anterioare prevăzute în Decizia de punere în aplicare 2015/993/UE.
            
            
               (8)Prezenta decizie nu aduce atingere aplicării normelor Uniunii privind ajutoarele de stat,
            
            
               ADOPTĂ PREZENTA DECIZIE: 
            
            
               Articolul 1
            
            
               Danemarca este autorizată să aplice o rată redusă a taxei pentru energia electrică furnizată în mod direct navelor, altele decât ambarcațiunile private de agrement, aflate la dană în porturi („energie electrică furnizată din rețeaua terestră”), cu condiția respectării nivelurilor minime de impozitare menționate la articolul 10 din Directiva 2003/96/CE.
            
            
               Articolul 2
            
            
               Prezenta decizie se aplică de la 18 iunie 2021 până la 17 iunie 2027.
            
            
               Cu toate acestea, în cazul în care Consiliul, hotărând în temeiul articolului 113 sau al oricărei alte dispoziții pertinente din Tratatul privind funcționarea Uniunii Europene, adoptă norme generale privind avantajele fiscale pentru energia electrică furnizată din rețeaua terestră, aplicarea prezentei decizii încetează în ziua în care devin aplicabile respectivele norme generale.
            
            
               Articolul 3
            
            
               Prezenta decizie se adresează Regatului Danemarcei.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 283, 31.10.2003, p. 51-70.
               
               
                  
                     (2)
                  
                        JO L 159, 25.6.2015, p. 68-69.
               
               
                  
                     (3)
                  
                        Termenul „ambarcațiune privată de agrement” este definit la articolul 14 alineatul (1) litera (c) al doilea paragraf din Directiva 2003/96/CE.
               
               
                  
                     (4)
                  
                        Toate calculele sunt făcute pe baza cursului de schimb de la 1 octombrie 2019, adică 1 EUR= 7,4662 DKK. A se vedea JO C 329/03 din 1.11.2019
               
               
                  
                     (5)
                  
                        Regulamentul (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat (JO L 187, 26.6.2014, p. 1-78).
               
               
                  
                     (6)
                  
                        Recomandarea Comisiei 2006/339/CE din 8 mai 2006 privind promovarea utilizării energiei electrice furnizate din rețeaua terestră de către nave aflate la dană în porturile comunitare (JO L 125, 12.5.2006).
               
               
                  
                     (7)
                  
                        Documentul de lucru al serviciilor Comisiei SWD(2019) 329 final.
               
               
                  
                     (8)
                  
                        Concluziile Consiliului din 28 noiembrie 2019, 14608/19, FISC 458.
               
               
                  
                     (9)
                  
                        Toate calculele sunt făcute pe baza cursului de schimb de la 1 octombrie 2019, adică 1 EUR= 7,4662 DKK. A se vedea JO C 329/03 din 1.11.2019.
               
               
                  
                     (10)
                  
                        Directiva 2008/50/CE a Parlamentului European și a Consiliului din 21 mai 2008 privind calitatea aerului înconjurător și un aer mai curat pentru Europa (JO L 152, 11.6.2008, p. 1).
               
               
                  
                     (11)
                  
                        Directiva (UE) 2016/802 a Parlamentului European și a Consiliului din 11 mai 2016 privind reducerea conținutului de sulf din anumiți combustibili lichizi (JO L 132, 21.5.2016, p. 58-78).
               
               
                  
                     (12)
                  
                        Directiva 2014/94/UE a Parlamentului European și a Consiliului din 22 octombrie 2014 privind instalarea infrastructurii pentru combustibili alternativi (JO L 307, 28.10.2014, p. 1-20).
               
               
                  
                     (13)
                  
                        C(2014) 2231 final din 9 aprilie 2014.
               
               
                  
                     (14)
                  
                        Recomandarea Comisiei 2006/339/CE din 8 mai 2006 privind promovarea utilizării energiei electrice furnizate din rețeaua terestră de către nave aflate la dană în porturile comunitare (JO L 125, 12.5.2006).
               
               
                  
                     (15)
                  
                        Comunicarea Comisiei către Parlamentul European, către Consiliu, către Comitetul Economic și Social European și către Comitetul Regiunilor – Obiective strategice și recomandări pentru politica UE în domeniul transportului maritim până în 2018, COM(2009) 8 final din 21 ianuarie 2009.
               
               
                  
                     (16)
                  
                        JO L 283, 31.10.2003, p. 51.
               
               
                  
                     (17)
                  
                        Decizia de punere în aplicare (UE) 2015/993 a Consiliului din 19 iunie 2015 de autorizare a Danemarcei să aplice o rată redusă a taxei la energia electrică furnizată în mod direct navelor aflate la dană în port, în conformitate cu articolul 19 din Directiva 2003/96/CE (JO L 159, 25.6.2015, p. 68).